Folketing
1998-10-21

»Agter ministeren at omgøre Rigspolitichefens beslutning om, at han den 13. maj 1998 afskedigede politibetjent på prøve, Johnny Foldager, til fratrædelse med udgangen af august 1998 som følge af sukkersyge?« Skriftlig begrundelse Spørgeren er bekendt med, at sagen allerede ligger i Justitsministeriet, og at den afskedigede samt Dansk Politiforbund har klaget til Justitsministeriet over sagen. Det forekommer spørgeren urimeligt, at Rigspolitichefen afskediger en ung politimand udelukkende på grund af en udtalelse fra Rigspolitiets personalelæge. Den pågældende politibetjents daværende chef, politimesteren i Hvidovre, hans kolleger på stationen og hans tidligere lærer på Politiskolen har alle udtrykt deres tilfredshed med Johnny Foldager. Politimesteren har endda anbefalet fastansættelse. Det forekommer også bemærkelsesværdigt, at sagen ikke har været behandlet i Udvalget for Helbredsundersøgelse i Finansministeriet. At Johnny Foldager har sukkersyge, bør efter spørgerens mening ikke hindre en ansættelse i politiet. Han har flere lægers ord for, at hans sukkersyge stort set intet betyder arbejdsmæssigt. Med i betragtningen skal også tages, at Johnny Foldager er aktiv sportsudøver, og at hans sukkersyge er velreguleret. Spørgeren henviser også til en rundskrivelse fra Rigspolitichefen fra 1996.